送魏衍移沛
作者：陳師道
朝代：宋

paragraphs: 積雨斷行路，重江未安流。
胡爲冒艱險，迫此米帛謀。
歲晏風作橫，未寬爲子憂。
卒然託異縣，所得如所求。
主人如古人，待士禮亦優。
人情樂新知，豈不懷舊丘。
我貧無四壁，愛爾胡能留。
子也尚不容，吾代諸公羞。
勿云百里遠，已作千山愁。
念子捨我去，誰復從我遊。
諸石吾未識，因子卜可不。
能此已可尚，終焉致綢繆。